P9_TA(2021)0347

Остаряването на стария континент — възможности и предизвикателства, свързани с политиката за периода след 2020 г. в сферата на застаряването на населението

Резолюция на Европейския парламент от 7 юли 2021 г. относно остаряването на стария континент — възможности и предизвикателства, свързани с политиката за периода след 2020 г. в сферата на застаряването на населението (2020/2008(INI))

(2022/C 99/13)

Европейският парламент,

— като взе предвид членове 6, 153, 156 и 174 от Договора за функционирането на Европейския съюз,

— като взе предвид Хартата на основните права на Европейския съюз („Хартата“), по-специално членове 21, 23, 24, 25, 26, 31, 32, 33, 34 и 35,

— като взе предвид Конвенцията на ООН за правата на хората с увреждания,

— като взе предвид решението на Съда на Европейския съюз, в което се посочва, че принципът за недопускане на дискриминация, основана на възраст, е общ принцип на правото на ЕС като специален случай на равно третиране (1),

— като взе предвид заключенията на Съвета от 7 юни 2010 г. относно активно стареене,

— като взе предвид Заключенията на Съвета от 9 септември 2020 г. относно правата на човека, участието и благосъстоянието на възрастните хора в ерата на цифровизацията,

— – като взе предвид Програмата до 2030 г. за устойчиво развитие и целите за устойчиво развитие на ООН,

— като взе предвид политическата декларация и Международния план за действие от Мадрид във връзка със застаряването, приети по време на Втората световна асамблея по въпросите на застаряването на 8– 12 април 2002 г.,

— като взе предвид декларацията на министрите, приета на четвъртата министерска конференция на Икономическата комисия за Европа на ООН по въпросите на застаряването, проведена в Лисабон на 22 септември 2017 г., озаглавена „Устойчиво общество за всички възрасти: реализиране на потенциала за по-дългия живот“,

— като взе предвид доклада на независимия експерт на ООН относно упражняването на всички права на човека от страна на възрастните хора относно въздействието на болестта коронавирус (COVID-19) върху упражняването на всички права на човека от страна на възрастните хора, представен за 75-ата сесия на Общото събрание на ООН на 21 юли 2020 г.,

— като взе предвид Европейския стълб на социалните права,

— като взе предвид Решение 940/2011/ЕС на Европейския парламент и на Съвета от 14 септември 2011 г. относно Европейската година на активния живот на възрастните хора и солидарността между поколенията (2012 г.) (2) и оригиналното съобщение на Комисията от 6 септември 2010 г. за въпросната година (COM(2010)0462),

— като взе предвид препоръката на Съвета от 19 декември 2016 г. относно повишаване на уменията: нови възможности за възрастните (3),

— като взе предвид препоръката на Съвета от 22 май 2018 г. относно ключовите компетентности за учене през целия живот (4),

— като взе предвид своите резолюции от 7 септември 2010 г. относно ролята на жените в едно застаряващо общество (5) и от 15 ноември 2018 г. относно предлагането в ЕС на услуги, свързани с полагането на грижи, с оглед на подобряването на равенството между половете (6),

— като взе предвид своята резолюция от 11 ноември 2010 г. относно демографски предизвикателства и солидарност между поколенията (7),

— като взе предвид своята резолюция от 26 май 2016 г. относно бедността през призмата на равенството между половете (8),

— като взе предвид своята резолюция от 13 септември 2016 г. относно създаването на условия на пазара на труда, благоприятстващи равновесието между личния и професионалния живот (9),

— като взе предвид своята резолюция от 14 юни 2017 г. относно необходимостта от стратегия на ЕС за предотвратяване и премахване на разликата в пенсиите на мъжете и жените (10),

— като взе предвид своята резолюция от 14 ноември 2017 г. относно прилагането на инструменти на политиката на сближаване от страна на регионите за справяне с демографските промени (11),

— като взе предвид своята позиция, приета на първо четене, от 28 март 2019 г. относно предложението за регламент на Европейския парламент и на Съвета за създаване на програма „Еразъм+“: програма на Съюза в областта на образованието, обучението, младежта и спорта и за отмяна на Регламент (ЕС) № 1288/2013 (12),

— като взе предвид Директива 2000/78/ЕО на Съвета от 27 ноември 2000 г. за създаване на основна рамка за равно третиране в областта на заетостта и професиите (13), която установява принципа за недопускане на дискриминация, основана на религия или убеждения, увреждане, възраст или сексуална ориентация по отношение на заетостта и професиите,

— като взе предвид предложението на Комисията за директива на Съвета от 2 юли 2008 г. за прилагане на принципа на равно третиране на лицата без оглед на религиозна принадлежност или убеждения, увреждане, възраст или сексуална ориентация (COM(2008)0426) и позицията на Парламента от 2 април 2009 г. относно това предложение (14),

— като взе предвид съобщението на Комисията от 12 октомври 2006 г., озаглавено „Демографското бъдеще на Европа — превръщане на предизвикателството във възможност“ (COM(2006)0571),

— като взе предвид доклада на Комисията от 15 декември 2006 г., озаглавен „Европейската икономика — въздействието на застаряването върху обществените разходи: прогнози за 25-те държави членки на ЕС относно пенсиите, здравеопазването, дългосрочните грижи, образованието и обезщетенията за безработица (2004 — 2050 г.)“,

— като взе предвид доклада на Комисията и Комитета за социална закрила, предназначен за Съвета на министрите по заетостта и социалните въпроси от 7 октомври 2014 г., озаглавен „Адекватна социална закрила за нуждите от дългосрочни грижи в едно застаряващо общество“,

— като взе предвид съобщението на Комисията от 26 април 2017 г., озаглавено „Инициатива за подпомагане на равновесието между професионалния и личния живот на родителите и лицата, полагащи грижи“ (COM(2017)0252),

— като взе предвид доклада на Комисията от 24 ноември 2017 г., озаглавен „Доклад от 2018 г. относно застаряването на населението: Основни хипотези и методики за прогнозиране“,

— като взе предвид междуинституционалния документ на Комисията от 25 май 2018 г., озаглавен „Доклад от 2018 г. относно застаряването на населението: Икономически и бюджетни прогнози за 28-те държави — членки на ЕС (2016 — 2070 г.)“,

— като взе предвид съобщението на Комисията от 5 март 2020 г., озаглавено: „Съюз на равенство: Стратегия за равенство между половете (2020 — 2025 г.)“ (COM(2020)0152),

— като взе предвид доклада на Комисията от 17 юни 2020 г. относно въздействието на демографските промени (COM(2020)0241),

— като взе предвид доклада на Световната здравна организация (СЗО) от 1 април 2002 г., озаглавен „Активен живот на възрастните хора: Политическа рамка“,

— като взе предвид доклада на СЗО от 1 октомври 2007 г., озаглавен „Градове, съобразени с нуждите на възрастните хора, по света: Насоки“,

— като взе предвид доклада на СЗО от 30 септември 2015 г. относно остаряването и здравето,

— като взе предвид Глобалната стратегия и плана за действие на СЗО относно остаряването и здравето за периода 2016 — 2020 г. и решението за обявяване на 2021 — 2030 г. за Десетилетие на остаряването в добро здраве,

— като взе предвид принципите на ООН по отношение на възрастните хора, приети с Резолюция 46/91 на Общото събрание от 16 декември 1991 г.,

— като взе предвид глобалния възрастов индекс (Global AgeWatch Index) за 2015 г.,

— като взе предвид доклада на ООН от 2019 г. относно застаряването на световното население,

— като взе предвид позицията за активен живот на възрастните хора като един от ключовите елементи на стратегията „Европа 2020“,

— като взе предвид Европейската програма за умения за постигане на устойчива конкурентоспособност, социална справедливост и издръжливост,

— като взе предвид Закона на Обединеното кралство относно равенството от 2010 г., съгласно който е незаконно хората да бъдат дискриминирани въз основа на промяна на пола, сексуална ориентация и пол,

— като взе предвид Директива (ЕС) 2019/1158 на Европейския парламент и на Съвета от 20 юни 2019 г. относно равновесието между професионалния и личния живот на родителите и лицата, полагащи грижи, и за отмяна на Директива 2010/18/ЕС на Съвета (15) (Директива относно равновесието между професионалния и личния живот),

— като взе предвид член 54 от своя Правилник за дейността,

— като взе предвид становището на комисията по земеделие и развитие на селските райони,

— като взе предвид позицията под формата на изменения на комисията по правата на жените и равенството между половете,

— като взе предвид доклада на комисията по заетост и социални въпроси (A9-0194/2021),

Общи бележки

А. като има предвид, че застаряващото население е демографско явление, което включва спад както в раждаемостта, така и в смъртността, и по-висока продължителност на живота;

Б. като има предвид, че броят на жителите на ЕС намалява; като има предвид, че през 1960 г. населението на ЕС е представлявало 13,5 % от световното население, а през 2018 г. е възлизало на 6,9 % от него и до 2070 г. се очаква да възлиза на около 4 % (16); като има предвид, че това положение е свързано, наред с други фактори, със спада в раждаемостта в ЕС спрямо други региони по света, което води до застаряване на населението с въздействие върху възрастовата структура и относителните дялове на различните възрастови групи и допринася за обръщането на демографската пирамида; като има предвид, че демографският преход е универсално явление и намаляващият дял на ЕС от световното население отразява по-ранното навлизане в този глобален процес (17); като има предвид, че активното участие на възрастните хора в обществото не следва да бъде подценявано; като има предвид, че над 20 % от хората на възраст между 65 и 74 години и около 15 % от хората на възраст на 75 и повече години участват във формални и/или неформални доброволни дейности (18);

В. като има предвид, че демографското положение оказва сериозно отрицателно въздействие върху социалното, икономическото и териториалното сближаване на ЕС; като има предвид, че е важно ЕС да включи демографските аспекти във всички свои политики; като има предвид, че се очаква населението в трудоспособна възраст (лицата на възраст между 15 и 64 години) да намалее значително от 333 милиона души през 2016 г. на 292 милиона души през 2070 г.; като има предвид, че до 2100 г. се очаква хората на възраст на 80 и повече години да съставляват 14,6 % от населението (19);

Г. като има предвид, че равенството между половете е основна ценност на ЕС, призната в Договорите и в Хартата, и като има предвид, че ЕС е поел ангажимент да го интегрира във всички свои дейности;

Д. като има предвид, че дълголетието е забележително колективно постижение, подкрепено от значителен напредък в икономическото и социалното развитие и в здравеопазването, което значително подобри качеството на живот и допринесе за увеличение с 10 години на средната продължителност на живота на мъжете и жените през последните 50 години; като има предвид, че очакваната продължителност на живота се очаква да нарасне от 78,3 на 86,1 години за мъжете и от 83,7 на 90,3 години за жените между 2016 и 2070 г.; като има предвид, че нарастването на средната очаквана продължителност на живота трябва при всички случаи да се разглежда като фактор, свързан с напредъка на цивилизацията, и в никакъв случай като ограничение; като има предвид, че според наличните данни през 2018 г. очакваният брой на годините живот в добро здраве е бил 64,2 години за жените и 63,7 години за мъжете (20); като има предвид обаче, че несъответствието между продължителността на живота и продължителността на живота в добро здраве е тревожно и следва спешно да бъдат предприети действия за преодоляването му;

Е. като има предвид, че по-дългият живот в по-добро здраве е ценност както за отделния човек, така и за обществото, като се създават нови възможности за участие и включване на възрастните хора в икономическия и социалния живот; като има предвид, че социалната ангажираност в напреднала възраст допринася на свой ред за индивидуалното здраве и благосъстояние; като има предвид, че е налице взаимовръзка между дълголетието и социалния статус; като има предвид, че участието в различни социални дейности като доброволчество, спорт или хобита, както и редовният контакт със семейството и приятелите обикновено оказват положително въздействие върху общото здравословно състояние на възрастните хора и предотвратяват тяхната изолация;

Ж. като има предвид, че естествената подмяна на населението на ЕС е с отрицателна стойност от 2012 г. насам, като през 2019 г. са регистрирани повече смъртни случаи (4,7 милиона), отколкото раждания (4,2 милиона); като има предвид коефициентът на раждаемост в ЕС намалява и през 2018 г. е спаднал на 1,55; като има предвид, че това е свързано с различни фактори, включително по-добро здраве и по-високи равнища на образование (21), но също така и с общото социално-икономическо положение, включително несигурността и девалвацията на доходите, които засягат всички групи, но преди всичко младите хора, по-специално тяхното качество на живот, равновесието между професионалния и личния живот и планирането на живота; като има предвид, че демографските промени биха могли да окажат въздействие върху икономическата и социалната устойчивост на ЕС в средносрочен и дългосрочен план; като има предвид, че достъпът до качествени обществени услуги е решаващ фактор за качеството на живота; като има предвид, че икономическото и социалното въздействие на демографските промени подчертава необходимостта от укрепване на системите за социална сигурност и на здравните системи;

З. като има предвид, че някои изследвания посочват корелация между коефициента на раждаемост и политиките, насърчаващи по-добри възможности за работа, достойни условия на труд и живот, гъвкави условия на труд, достойно подпомагане на семействата, финансова подкрепа по време на отпуска по майчинство и бащинство и родителския отпуск, качествени грижи за децата от ранна възраст и по-равно разпределяне на тежестта на отговорностите за полагане на грижи между мъжете и жените;

И. като има предвид, че процентът на заетост на непълно работно време е по-висок при жените (31,3 %), отколкото при мъжете (8,7 %), като засяга и възрастните жени (49,8 % от възрастни мъже в сравнение с 64,1 % възрастни жени); като има предвид, че през 2018 г. обичайното работно време в ЕС-28 е било средно 30,3 часа седмично за мъжете на възраст между 65 и 74 години и 24,1 часа седмично за жените от същата възрастова група, и като има предвид, че от очакваната продължителност в работната сила за мъжете е 38,6 години, докато съответната стойност за жените е 33,7 години (22);

Й. като има предвид, че преодоляването на разликата в заетостта между жените и мъжете зависи от упражняването на основните социални права и предоставянето на основни социални услуги;

К. като има предвид, че при жените на възраст между 55 и 64 години има по-ниско равнище на заетост, отколкото при мъжете (52,4 % при жените в сравнение с 65,4 % при мъжете) и е по-вероятно жените да предоставят неформални услуги за полагане на грижи в дома (23);

Л. като има предвид, че между 2005 и 2030 г. общият брой на хората в трудоспособна възраст (15 — 64 години) в ЕС ще намалее с 20,8 милиона в хода на пенсионирането на родените по време на следвоенния бум в раждаемостта, което създава по-голяма тежест за европейските здравни и пенсионни системи; като има предвид, че се очаква общият коефициент на възрастова зависимост да достигне 57 % до 2100 г., което е почти два пъти по-висока стойност от тази през 2019 г. (31 %);

М. като има предвид, че средната възраст в ЕС-28 е нараснала от 38,3 години през 2001 г. на 43,1 години през 2018 г. (24); като има предвид, че през 2018 г. 19 % от гражданите на ЕС са били на 65 или повече години и че техните потребности следва да бъдат взети предвид в процеса на вземане на политически решения на равнището на ЕС, на национално и регионално равнище;

Н. като има предвид, че животът включва промени като загуба на партньор, роднини или приятели, влошаване на здравословното състояние и промени в навиците, моделите на работа и финансовото положение; като има предвид, че възрастните хора са особено изложени на явленията социално изключване и изолация; като има предвид, че все по-голям брой възрастни в ЕС са подложени на социална изолация (75 милиона души — 18 % от населението); като има предвид, че рискът от социална изолация е най-висок сред по-възрастните хора, а чувството за самота е най-значимо във възрастовата група 26 — 45 години (25);

О. като има предвид, че над 50 % от хората, полагащи грижи, на възраст под 65 години съчетават полагането на грижи с трудова заетост; като има предвид, че както често се посочва от Комисията, отговорностите за полагане на грижи са една от основните причини за по-ниското равнище на участие на жените на пазара на труда, тъй като те или намаляват работното си време, или напускат платената заетост изцяло, което води до загуба за Европа в размер на 370 милиарда евро годишно; като има предвид, че според оценките 80 % от всички грижи в ЕС се полагат неформално и най-вече от жени (75 %), което показва наличието на разлика между жените и мъжете по отношение на полагането на грижи, оказващо силно влияние върху разликата в пенсиите между жените и мъжете; като има предвид, че грижите, полагани неформално, без официален трудов договор, представляват особен проблем, тъй като лицата, полагащи грижи, остават извън пазара на труда и без възможност за узаконяване; като има предвид, че тази ситуация има двоен отрицателен ефект, тъй като, от една страна, тези лица, полагащи неформални грижи (предимно жени), по правило получават ниско заплащане, не са обхванати от социална закрила, не плащат вноски за социално осигуряване и в резултат на това или не получават пенсия в края на трудовия си живот, или получават само минимална пенсия, а от друга страна, тази ситуация оказва отрицателно въздействие върху държавата и нейните съответни институции, които не получават социалноосигурителни вноски и данъци, дължими от работодателите и от служителите;

П. като има предвид, че хората с увреждания или хората от етнически, расови, езикови, сексуални или други малцинства от всички възрасти са скрили или крият част от своята идентичност от страх или поради заплаха от отхвърляне или тормоз; като има предвид, че възрастните хора с увреждания или с различен расов, етнически или социален произход, или с различни генетични характеристики, езикова принадлежност или сексуална ориентация са изложени в по-голяма степен на дискриминация, стигма и процедури, за които не са дали съгласието си, и на по-голям риск от социално изключване;

Р. като има предвид, че COVID-19 оказва силно въздействие и върху демографията; като има предвид, че много възрастни хора починаха и според някои проучвания коронавирусът е оказал значително въздействие върху тенденциите, свързани с населението на ЕС, като например намаляване на очакваната продължителност на живота и на планирания брой деца в семейството;

С. като има предвид, че въздействието на разликите между жените и мъжете в областта на здравето и неравенствата в областта на здравеопазването, обусловени от социо-културни фактори, следва надлежно да се вземат предвид при изготвянето на политиките във връзка със стареенето; като има предвид, че някои болести и състояния, свързани с възрастта, засягат в различна степен жените и мъжете, като например депресията или сърдечносъдовите болести; като има предвид, че някои болести и състояния засягат повече жените, отколкото мъжете, като например болестта на Алцхаймер или деменцията, ракът на гърдата, инконтиненцията, остеопорозата и остеоартритът; като има предвид, че разпространението на тези заболявания ще се увеличава в нашите застаряващи общества;

Т. като има предвид, че демографските промени нямат еднакво въздействие във всички страни и региони, а оказват най-голямо въздействие върху регионите, които вече изостават, като това засилва съществуващите териториални и социални неравенства; като има предвид, че селските, периферните и най-отдалечените региони, включително островите, са най-силно засегнати от обезлюдяването, като основно младите хора и жените напускат тези райони и това води до все по-голям дял на възрастните хора, живеещи там, което би могло да увеличи риска от социална изолация; като има предвид, че в някои региони е по-слабо вероятно населението в селските райони да бъде засегнато от риска от бедност и социално изключване в сравнение с населението в градските райони (26);

У. като има предвид, че броят на възрастните хора (на възраст 80 и повече години) в ЕС ще се увеличи с 57,1 % в периода 2010 — 2030 г. (27), което ще има значителни последици за социалноосигурителната система;

Ф. като има предвид, че ограничителните мерки във връзка с COVID-19 и икономическата рецесия засегнаха непропорционално жените поради неравномерното поделяне на отговорностите за полагане на грижи, секторната специализация и увеличението на случаите на домашно насилие;

Х. като има предвид, че между 2000 г. и 2015 г. броят на хората на възраст 60 и повече години в ЕС е нараснал с 68 % в градовете и с 25 % в селските райони;

Ц. като има предвид, че според прогнози на Европейската мрежа за наблюдение на пространственото планиране населението в европейските агломерации ще нарасне с 24,1 милиона души до 2050 г., което ще представлява почти половината от общото население в ЕС, а населението в селските райони ще намалее със 7,9 милиона души;

Ч. като има предвид, че като цяло е по-вероятно възрастните жени да срещат сериозни трудности в сравнение с възрастните мъже при достъпа до основни продукти и услуги, като например здравни услуги, дългосрочни грижи и достойно жилищно настаняване, като това се дължи на различни фактори, например на разликата в заплащането и в размера на пенсиите на жените и мъжете, на факта, че жените живеят по-дълго или на по-големия дял на самотно живеещите възрастни жени (28);

Ш. като има предвид, че е по-вероятно възрастните хора да имат ограничен достъп до интернет, както и недостиг на осведоменост и знания за съществуващите и нововъзникващите технологии; като има предвид, че едва 35 % от хората на възраст 55 — 74 години притежават основни цифрови умения в сравнение с 82 % от хората на възраст между 16 и 24 години (29) и в резултат на това възрастните хора са по-уязвими по отношение на изключването, включително цифровото изключване; като има предвид, че социалното и цифровото изключване на възрастните хора се задълбочи от ограничителните и социалните мерки, предприети от държавите членки в отговор на пандемията от COVID-19; като има предвид, че достъпните и лесни за използване технологии могат да спомогнат за преодоляването на тези предизвикателства; като има предвид, че Съветът насочи вниманието си към този проблем през 2020 г. и прие заключения относно правата на човека, участието и благосъстоянието на възрастните хора в ерата на цифровизацията;

Щ. като има предвид, че между 1998 г. и 2018 г. населението в някои региони на ЕС е намаляло с до 15 % поради бързото обезлюдяване и застаряването на населението; като има предвид, че бързите демографски промени пораждат непропорционално високи разходи за приспособяване; като има предвид, че почти две трети от регионите, в които се наблюдава бързо намаляване на населението, са региони с нисък БВП на глава от населението (30); като има предвид, че застаряването на населението води до намаляване на населението в трудоспособна възраст и може да доведе до западане на общини и села в целия ЕС; като има предвид, че решенията за сливане на общини и села или за включването им в други общини или градове също могат да доведат до пълното им изчезване;

AA. като има предвид. че всички политики в сферата на демографските възможности и предизвикателства трябва да възприемат приобщаващ, основан на права и обективни данни и насочен към хората подход, и трябва да подкрепят принципите на равенство, особено на равенство между половете и недопускане на дискриминация, както и да гарантират правата на жените, включително техните сексуални, репродуктивни и икономически права; като има предвид, че справянето с демографските предизвикателства по никакъв начин не трябва да възпрепятства личната репродуктивна автономност; като има предвид, че достъпът до услуги и продукти в областта на сексуалното и репродуктивното здраве е от основно значение за физическото, психическото и социалното благосъстояние;

AБ. като има предвид, че в някои държави членки има тенденция демографските промени да се използват като инструмент, за да се подкопае сексуалното и репродуктивното здраве и права, което води до подкопаване на личните свободи; като има предвид, че всички политики за справяне с демографските промени трябва да се основават на права, да са ориентирани към хората, съобразени с конкретните обстоятелства и основани на факти и трябва да поддържат сексуалните и репродуктивните права;

АВ. като има предвид, че политиките и действията на ЕС в сферата на застаряването и демографските промени трябва да са в пълно съответствие със стратегията на ЕС за равенство между половете за периода 2020 — 2025 г.; като има предвид, че съществува тясна корелация между демографските предизвикателства и интегрирането на принципа на равенство между половете, която следва да бъде отразена в съответните политически отговори;

АГ. като има предвид, че статистическите данни за използването на времето показват неравномерен дял на работата по полагане на грижи при мъжете и жените в цяла Европа; като има предвид, че въпреки значителните национални различия, свързани с разширяването на социалните услуги и различните равнища на трудова активност на жените, жените понасят несъразмерна част от тежестта, свързана с полагането на грижи, което има сериозни последици за техните резултати на пазара на труда и избора им да имат деца;

АД. като има предвид, че по отношение на хората в напреднала възраст трябва също да се проявява особена бдителност, за да се помага при необходимост на хората, които са загубили своята автономност, и да се предотврати изпадането им в изолация;

АЕ. като има предвид, че делът на пенсионерите на възраст 65 и повече години, които са изложени на риск от бедност в ЕС, постепенно се увеличава от 2013 г. насам;

АЖ. като има предвид, че възрастните хора допринасят за обществото и продължиха да го правят и по време на пандемията от COVID-19, включително като служители, полагащи грижи лица или доброволци; като има предвид, че например много от пенсионираните по-възрастни медицински специалисти се завърнаха към професионална дейност, за да подпомогнат усилията за овладяване на пандемията; като има предвид, че лицата, полагащи неформални грижи, повечето от които са жени, увеличиха усилията си за компенсиране на ограниченията в услугите в сферата на образованието, грижите за деца и дългосрочните грижи по време на пандемията;

АЗ. като има предвид, че застаряващото население може да бъде източник на знание относно местни традиции, храни и начин на живот в селските региони, което от своя страна може да бъде използвано за развитие на местния туризъм и бизнес;

АИ. като има предвид, че предстоящата дългосрочна визия за селските райони ще очертае стратегията на ЕС за справяне с въздействието на демографските промени върху нашата социално-икономическа структура;

АЙ. като има предвид, че обновяването на поколенията е една от специфичните цели на общата селскостопанска политика (ОСП) за периода след 2020 г.; като има предвид, че предаването на знания и обучението между поколенията са от ключово значение за засилване на сътрудничеството и солидарността между поколенията, което ги сближава;

Здравеопазване и грижи

АК. като има предвид, че винаги следва да се вземат предвид етичните рискове, произтичащи от използването на технологиите в здравеопазването;

АЛ. като има предвид, че СЗО определя остаряването в добро здраве като процес на развиване и запазване на функционалната способност, позволяваща благосъстояние в напреднала възраст; като има предвид, че е налице корелация между усещането за здравословно състояние и доходите; като има предвид, че през 2017 г. под една трета (32,4 %) от възрастните хора, попадащи в групата с най-ниски доходи (20 % от населението с най-ниски доходи) са възприемали здравословното си състояние като добро или много добро, в сравнение с 54,7 % от възрастните хора, които попадат в групата на населението с най-високи доходи (20 % от населението) (31); като има предвид, че съгласно резултатите от изследването „Европейско здравно интервю“ у повечето възрастни хора са установени хронични заболявания или оплаквания и едва един на всеки девет души е заявил, че няма такива проблеми, и като има предвид, че много от уврежданията се появяват или се изострят в напреднала възраст; като има предвид, че почти половината от възрастните хора в ЕС (на възраст 65 и повече години) са съобщили за трудности с поне един вид лична или домакинска дейност (32); като има предвид, че през 2018 г. около една четвърт от населението на ЕС е изпитало трайни ограничения поради здравословни проблеми (33); като има предвид, че около 15 % от хората на възраст 60 и повече години страдат от психично разстройство;

АМ. като има предвид, че в повечето развити държави за възрастни хора се считат лицата на възраст 65 и повече години; като има предвид, че групата на лицата на възраст 65+ години е много разнородна и в нея се наблюдават значителни разлики в здравословното състояние, начина на живот, статуса, както и в условията на живот и социалното положение; като има предвид, че поради това обобщенията следва да се избягват; като има предвид, че определянето на горна възрастова граница от 65 години за целите на събирането на данни често не отговаря на реалността за икономическите и социалните дейности на възрастните хора, което води до непълни и неточни данни; като има предвид, че възрастните хора не са включени в много от проучванията с цел статистика и събиране на данни, тъй като е широко разпространена практика да не се събират статистически данни за лица на възраст над 65 години; като има предвид, че това вече не е уместно, предвид нарастващият дял на населението, живеещо до по-напреднала възраст;

АН. като има предвид, че макар в повечето европейски държави разликата между половете в областта на образованието да е в полза на жените, те въпреки това понасят негативи в трудовия си стаж поради майчинството, докато мъжете получават премии за бащинство върху трудовите си доходи; като има предвид, че е важно да бъдат показани трудностите, пред които са изправени жените в усилията си да съвместяват майчинството с развитието на професионална кариера, в резултат на което намаляват съществуващите възможности както за майчинството, така и за развитието на професионална кариера; като има предвид, че съчетаването на кариерата и майчинството обикновено води до това, че жените отлагат раждането на деца за по-късна възраст, с което се намалява потенциалният брой деца, или жените остават без деца; като има предвид, че всички тези фактори намаляват раждаемостта до стойност под необходимата за обновяване на населението, което на свой ред води до застаряване на населението;

АО. като има предвид, че броят на хората, които са зависими от помощта на други лица или имат нужда от здравни и дългосрочни грижи, нараства с възрастта; като има предвид, че делът на лицата, нуждаещи се от такива услуги, е по-висок сред лицата на възраст 80 или повече години; като има предвид, че зависимостта се задълбочава с остаряването, но също така се влияе и от други фактори, като социално-икономическите фактори и факторите на околната среда, както и образователната степен, междуличностните отношения и личното благосъстояние; като има предвид, че нуждите от грижи и подкрепа са разнообразни, а подходящите начини за осигуряване на автономност и независимост се различават; като има предвид, че по-голямата част от грижите за възрастни зависими лица се предоставят неформално, обикновено без заплащане, от полагащи грижи жени, които също са на възраст 60 години или повече;

АП. като има предвид, че неформалните и формалните системи за полагане на грижи са подложени на натиск от демографските промени, утежнени от недостига на лица, полагащи формални грижи; като има предвид, че проучване на Eurofound показва необходимост от осигуряване на достъп до домашни или общностни грижи за хората с малка потребност от дългосрочни грижи, не само с цел подпомагане на лицата, полагащи неформални грижи, и повишаване на качеството на живот на получаващите грижи лица, но и с цел бързо установяване и реагиране на възникващите потребности;

АР. като има предвид, че няма единно определение за зависимост в ЕС; като има предвид, че напредналата възраст не означава непременно еднаква зависимост;

АС. като има предвид, че някои възрастни хора не могат да се възползват от мерките и политиките за активен живот на възрастните хора поради различни фактори като мястото им на пребиваване, здравословното им състояние, липсата на мотивация и липсата на навик или възможности за редовна физическа, умствена, културна или социална дейност и отдих; като има предвид, че възрастните хора могат също така да се сблъскат с трудности при достъпа до спортни и културни центрове и центрове за физическа рехабилитация, както и с финансови ограничения или с липсата или неподходящия характер на дейности, адаптирани към индивидуалните им психо-физически условия; като има предвид, че една ефективна стратегия за активно остаряване би имала положително въздействие върху възрастните хора, обществото и икономиката като цяло;

АТ. като има предвид, че създаването на условия за остаряване в добро здраве и самостоятелност за жените и мъжете посредством цялостен подход към старостта като етап от живота, както и приспособяването на жилищата и местната среда по начин, позволяващ на възрастните хора да живеят в собствения си дом и заобикалящата го среда възможно най-дълго, ще донесе системни и лични ползи;

АУ. като има предвид, че грижите и подпомагането трябва да имат за цел запазване на автономността, независимостта и благосъстоянието на възрастните хора; като има предвид, че идеята за остаряване на място, в собствената общност, в среда, съобразена с нуждите на възрастните хора, е от ключово значение за градоустройството и за засилване на прехода от институционални грижи към услуги, предоставяни в общността; като има предвид освен това, че възможностите за запазване на автономността и независимостта зависят от условия като среда, съобразена с нуждите на възрастните хора, физическа и финансова достъпност на услугите, включително качествено жилищно настаняване и грижи в рамките на общността; като има предвид, че демографските промени изискват подходящи отговори на специфичните здравни нужди и помощни услуги и съоръжения;

АФ. като има предвид, че нестандартните форми на труд се разпространяват и макар да осигуряват гъвкавост при полагането на грижи, те невинаги отговарят на нуждите на работещите, и като има предвид, че невъзможността да се организира график за полагане на грижи затруднява жените да съчетават майчинство и работа;

АХ. като има предвид, че натрупването на рискове за здравето, наранявания и хронични заболявания през целия живот увеличава риска от увреждане; като има предвид, че възрастните хора се консултират по-често с общопрактикуващи лекари и медицински специалисти, но също така съобщават за по-големи трудности при достъпа до медицински услуги в някои държави членки в сравнение със средните стойности за цялото население, наред с другото, поради цената на медицинските услуги, дългите разстояния и дългите списъци на чакащи (34); като има предвид, че инвестициите в икономиката на полагането на грижи са от съществено значение за гарантиране на достоен живот за всички нуждаещи се от грижи и полагащи грижи лица; като има предвид, че хората в по-напреднала възраст са по-уязвими и поради това по-податливи на болести, на усложнения и смъртни случаи, свързани с различни заболявания, включително COVID-19; като има предвид, че COVID-19 подчерта необходимостта от по-стабилни здравни системи и по-голям капацитет за интензивни грижи; като има предвид, че в този контекст следва спешно да се осигури достъп до лечение и предоставяне на лични предпазни средства в заведенията за дългосрочни грижи;

АЦ. като има предвид, че пандемията от COVID-19 показа, че достъпните и висококачествени публични услуги и услуги за полагане на грижи са ефективен отговор на нуждите на населението, включително на възрастните хора, които в редица случаи по време на пандемията бяха изложени и продължават да бъдат изложени на дискриминация, основана на възрастта, при достъпа до медицински услуги и услуги по полагане на грижи, включително препятствия за лечение като цяло; като има предвид, че пандемията от COVID-19 отново хвърли светлина върху липсата на подходящо жилищно настаняване, качествени заведения за полагане на грижи и достатъчно услуги за полагане на грижи и подпомагане; като има предвид, че най-високите дялове на заразени и починали от COVID-19 в ЕС са свързани с домовете за настаняване и грижи за възрастни хора, резидентните услуги за възрастни хора и хора с увреждания и други социални услуги (35); като има предвид, че много възрастни хора починаха по време на пандемията в резултат на претоварването на много отделения за интензивно лечение; като има предвид, че в някои случаи един от основните критерии за решението относно предоставянето на интензивно лечение беше възрастта на пациента; като има предвид, че много от възрастните хора срещнаха трудности с достъпа до несвързано с COVID-19 лечение, и като има предвид, че като цяло услугите за полагане на грижи бяха намалени или изцяло спрени по време на пандемията;

АЧ. като има предвид, че предвид застаряващото население на ЕС сме изправени пред нови предизвикателства, свързани с равенството между половете, тъй като жените продължават да са основната група, полагаща грижи (както платени, така и неплатени) (36); като има предвид, че кризата с коронавируса усложни тази ситуация;

АШ. като има предвид, че възрастните хора понасят по-трудно екстремните метеорологични явления, като многократните периоди на горещини;

Правото на достойно остаряване

АЩ. като има предвид, че гарантирането на достоен живот означава осигуряване на право на навременно пенсиониране за работниците, с което да им се даде възможност да живеят в добро здраве и независимо като пенсионери; като има предвид, че правото на пенсиониране трябва да бъде свързано с времето на труд и не трябва да зависи от различия в очакваната средна продължителност на живота или от други фактори, използвани за оказване на натиск върху работниците; като има предвид, че за да могат пенсионираните лица да водят добър живот, те следва да разполагат с доходи, които да им позволяват достойни условия на живот, включително здравеопазване, културно обогатяване и придобиване на нови умения, правещи възможно тяхното пълноценно участие в социалната среда, в която живеят;

БА. като има предвид, че достойният живот, особено на възрастните хора, не може да се разглежда отделно от правото на достъпни жилища с добри санитарни условия и необходими удобства, които да им позволяват да остаряват в условия на социална и семейна защита; като има предвид, че в редица случаи, включващи натиск от спекулации с недвижими имоти, възрастните хора са първите, които биват принудително извеждани от жилищата си, което е причина за увеличаване на тяхната социална изолация и функционална зависимост;

ББ. като има предвид, че жените са изложени на по-голям риск от бедност и социално изключване поради, наред с други фактори, продължаващия въпрос за заетостта на половете, разликата в заплащането и пенсиите, повече прекъсвания на кариерата поради семейни отговорности и отговорности за полагане на грижи, както и повече работа на непълно работно време (37), понякога несигурна и временна заетост (38), особено в случая на самотните майки; като има предвид, че тези фактори затрудняват много жени да спестяват средства за по-късен етап от живота си и ги правят особено уязвими по отношение на бедността в напреднала възраст;

БВ. като има предвид, че по данни на Евростат във всички държави — членки на ЕС, жените получават по-ниски пенсии в сравнение с мъжете: като има предвид, че жените на възраст над 65 години в ЕС получават пенсия, която е средно с 30 % по-ниска от тази на мъжете;

БГ. като има предвид, че проучване на Евробарометър от 2019 г. показва, че 40 % от хората в ЕС считат, че спрямо тях се прилага възрастова дискриминация; като има предвид, че възрастовата дискриминация присъства на различни равнища и се проявява под различни форми, включително в индивидуални подходи и възприемането на себе си и в отношенията между поколенията; като има предвид, че е доказано, че възрастовата дискриминация намалява здравето и продължителността на живота и възпрепятства пълноценното участие в социалния, културния и гражданския живот и може да доведе до ограничения на достъпа на възрастните хора до услуги или активно участие на пазара на труда както на национално равнище, така и на равнище ЕС, и услуги на работното място, което води до маргинализация и социално изключване; като има предвид, че според последното европейско проучване на условията на труд дискриминацията, основана на възраст, е била най-често срещаната форма на дискриминация на работното място; като има предвид, че сред другите форми на дискриминация, изтъкнати от възрастните хора, са достъпът до финансови продукти и услуги, здравеопазване, образование, обучение и свободно време (39); като има предвид, че успешната борба с възрастовата дискриминация и стереотипите, свързани с възрастта, включително на пазара на труда, е от съществено значение за активния живот на възрастните хора, за създаването на по-голяма солидарност между поколенията и за използването на опита, придобит от по-възрастните работници; като има предвид, че в тази връзка подобряването на равния достъп до стоки и услуги, също е от съществено значение;

БД. като има предвид, че според СЗО активното остаряване е процесът на оптимизиране на възможностите за здравето, участието и сигурността с цел повишаване на качеството на живот с напредването на възрастта на хората, което да им позволи да осъществяват потенциала си за благосъстояние през целия си живот и да участват в обществото според своите нужди, желания и възможности, като същевременно им се осигурява подходяща защита, сигурност и грижи, когато имат нужда от помощ;

БЕ. като има предвид, че ЕС и няколко държави членки играят активна роля в обсъжданията на нови международни правни инструменти за защита на правата на възрастните хора; като има предвид, че такива обсъждания на международно равнище следва активно да се подкрепят и насърчават; като има предвид, че Директива 2000/78/ЕО създава основна рамка за равно третиране в областта на заетостта и професиите, но в нея не се разглежда въпросът за дискриминацията в други сфери на социалния живот, нито множествената дискриминация;

БЖ. като има предвид, че понякога възрастните хора стават жертви на насилие, злоупотреби и други обезпокоителни действия, като например измами и нелоялни търговски практики, лишаване от правоспособност и от средства за управление на личните им дела; като има предвид, че за явлението злоупотреба с възрастни хора следва да се съберат повече данни и изследвания по отношение на честотата на случаите и начините за предотвратяването му; като има предвид, че са необходими усилия за изготвяне на по-изчерпателни данни относно малтретирането на възрастни хора;

БЗ. като има предвид, че ЕС финансира пилотни инициативи като EUROPeAN, MILCEA и WeDO в областта на борбата с престъпленията срещу възрастни хора;

БИ. като има предвид, че възрастните хора в селските или отдалечените райони може да са изправени пред повече рискове, свързани с възрастта, включително бедност, по-ограничен достъп до качествено здравеопазване и услуги, по-малко социална подкрепа, по-малко възможности за социални взаимоотношения и липса на достъп до услуги за обществен транспорт;

Заетост и активен живот на възрастните хора

БЙ. като има предвид, че според проучване на Евробарометър от 2012 г. 60 % от хората в ЕС са против повишаването на законоустановената пенсионна възраст, докато 61 % са на мнение, че всички следва да могат да продължат да работят и след законоустановената пенсионна възраст; като има предвид, че в зависимост от финансовите си нужди, почти половината от работниците на възраст 50+ години биха предпочели да работят по-малко часове, а значителен дял от пенсионираните хора биха предпочели да работят поне няколко часа седмично (40); като има предвид, че работата след достигането на пенсионна възраст е свързана с политики на работното място, които подкрепят пригодността за заетост и работниците, които остават на работа по-дълго, ако желаят това; като има предвид, че равнищата на наемане на неработещи възрастни хора все пак са изключително ниски и че възрастните работници са изложени на висок риск от изпадане в дългосрочна безработица; като има предвид, че нивата на бедност и социално изключване на лицата на възраст 55 — 64 години са по-високи от средното за ЕС за всички възрастови групи; като има предвид, че 56 % от хората в ЕС се тревожат, че доходите им на старини няма да бъдат достатъчни (41); като има предвид, че вероятността за намиране на нова работа намалява с възрастта частично поради структурни бариери, в това число и възрастова дискриминация (42); като има предвид, че данните показват, че пенсионерите, които продължават да работят по свой избор, имат по-високо равнище на удовлетвореност от живота в сравнение с изцяло пенсионираните (43); като има предвид, че усещането за смисъл на живота по принцип намалява след навършването на 50 години, но остава много по-силно при хората, които продължават да работят след пенсионирането си, или участват в грижи за деца, или в полагането на дългосрочни грижи (44); като има предвид, че борбата с безработицата сред възрастните работници в ЕС продължава да бъде много важна;

БК. като има предвид, че осигуряването на подходящи условия на труд и заетост, в това число по-здравословни и безопасни условия на труд, по-добро равновесие между професионалния и личния живот и съобразена с възрастта работна среда, по-малко количествено натоварване и автономност на работното време, може да даде възможност и да насърчи много възрастни хора да останат на пазара на труда, ако желаят това;

БЛ. като има предвид, че трябва да се обърне специално внимание на нуждите на работещите в професии, които са твърде изтощителни физически или психологически; като има предвид, че този въпрос може да бъде решен чрез стратегии за здравословни и безопасни условия на труд, политики в подкрепа на равновесието между професионалния и личния живот, достъп до и използване на възможностите за образование и обучение на работното място или извън него, подкрепа за обмена между поколенията на работното място и възможността за постепенно пенсиониране, което ще донесе както лични, така и обществени ползи;

БМ. като има предвид, че един по-възрастен ЕС с по-малко работна сила може да окаже натиск върху публичните бюджети и системите за социална сигурност и здравеопазване; като има предвид, че общите разходи, свързани със застаряването на населението (45), се оценяват на 26,7 % от БВП до 2070 г. (46); като има предвид, че според проучване, проведено за Комисията през 2018 г. относно „сребърната икономика“ (хората на 50+ години), приносът на „сребърната икономика“ на ЕС към БВП ще достигне 6,4 трилиона евро и 88 милиона работни места до 2025 г.; като има предвид, че това би се равнявало на 32 % от БВП на ЕС и на 38 % от заетостта в Съюза (47);

БН. като има предвид, че насърчаването на перспектива, свързана с жизнения цикъл и повишаването на осведомеността сред работодателите относно значението на съобразената с нуждите на възрастните хора работна среда, са от ключово значение за активния живот на възрастните хора; като има предвид, че борбата с безработицата сред младите и сред възрастни хора продължава да бъде основно предизвикателство в много региони; като има предвид, че ЕС и държавите членки все още трябва да дадат адекватен отговор на предизвикателствата на пазара на труда; като има предвид, че е необходимо приспособяване на уменията на възрастните работници, които са особено застрашени от икономическото преструктуриране, а също и да се търсят политики в подкрепа на мобилността на възрастните хора на пазара на труда, особено що се отнася до повторното наемане на работа;

БО. като има предвид, че работодателите често не са склонни да предлагат подходящо обучение на по-възрастните работници; като има предвид, че ученето през целия живот допринася за активния живот на възрастните хора и им позволява да работят и да участват пълноценно в обществото; като има предвид. че Парламентът прие резолюция относно предложението за регламент на Европейския парламент и на Съвета за създаване на „Еразъм+“;

БП. като има предвид, че гарантирането на качествена заетост, включително прилично заплащане, здравеопазване и безопасност на работното място и добро равновесие между професионалния и личния живот на работниците през цялата им кариера е предпоставка за устойчив труд и активен живот на възрастните хора, който да преминава в добро здраве след пенсионирането; като има предвид, че това предполага не само намаляване на броя на рисковете на работното място, но и насърчаване и подкрепа на здравословни навици сред работниците и справяне с рискове като тези в психосоциалната сфера и в сферата на мускулно-скелетните смущения; като има предвид, че здравето и постиганите резултати от възрастните работници не се определят от тяхната възраст, а от серия от тясно свързани фактори, като индивидуалния начин на живот и излагането на опасности на работното място (48); като има предвид, че качествените работни места, както и безопасните и здравословни условия на труд са не само важни за благосъстоянието на работниците, но и за конкурентоспособността на дружествата и за устойчивостта на системите за социално подпомагане;

БР. като има предвид, че въздействието на демографските промени върху пазара на труда подчертава значението на допълнителното усъвършенстване на стопанското управление и на работните методи, както и важната роля на цифровите решения, като например работата от разстояние, особено в контекста на пандемията от COVID-19, тъй като те предлагат редица възможности за подобряване на работните условия на служителите, включително за тези, които наближават пенсионна възраст, и осигуряват по-приобщаваща работна среда, особено за целите на постигането на равновесие между професионалния и личния живот, и за хората с увреждания;

БС. като има предвид, че за регионите с високо равнище на безработица са характерни по-високи нива на застаряване и намаляващо население;

БТ. като има предвид, че през 2019 г. заетите работници във възрастовата група 55 — 64 години са представлявали 59,1 % от работната сила в ЕС (49); като има предвид, че през 2016 г. около една трета от ръководителите на семейни стопанства са били на 65-годишна възраст или повече, а по-голямата част от тях (57 %) са били на най-малко на 55-годишна възраст или повече; като има предвид, че само 1 от 10 ръководители на стопанства е бил на възраст под 40 години;

Справяне с демографските предизвикателства с помощта на фондовете на ЕС

БУ. като има предвид, че програмите, проектите и действията, които насърчават стратегиите за активен живот на възрастните хора, следва да бъдат отразени във всички области на политиката и като има предвид, че държавите членки следва да използват всички налични инструменти на ЕС, като например европейските структурни и инвестиционни фондове, по-специално Европейския фонд за регионално развитие (ЕФРР), Кохезионния фонд, Европейския социален фонд плюс (ЕСФ+) и Механизма за свързване на Европа, за справяне с демографските предизвикателства; като има предвид, че фондовете на ЕС улесняват осигуряването на основна инфраструктура;

БФ. като има предвид, че инициативи като наградата „Достъпен град“ насърчават приспособяването на общественото пространство към нуждите на възрастните хора и на лицата с намалена мобилност и оказват положително въздействие върху тяхната независимост; като има предвид, че подобни инициативи не само подобряват качеството на техния живот, осигуряват социалното им приобщаване и гарантират равното упражняване на основните им права, но също така могат да имат положително икономическо въздействие;

БХ. като има предвид, че броят на едночленните домакинства се е увеличил с 19 % от 2010 г. насам; като има предвид, че през 2019 г. 40 % от жените в ЕС на възраст 65 или повече години са живеели сами, което е над два пъти повече от дела на мъжете, живеещи сами (50); като има предвид, че в редица държави членки жилищата на младите хора, на лицата, живеещи сами, на възрастните хора, както и на лицата с увреждания, хронични заболявания и функционални ограничения често са неподходящи поради проблеми с физическата достъпност, ниските стандарти за качество и високите разходи за живот и жилищно настаняване; като има предвид, че жилищата трябва да са финансово и физически достъпни, безопасни и удобни — като всичко това са особено важни фактори, не само за възрастните хора; като има предвид, че много възрастни хора са по-малко склонни да обновяват домовете си, ако не са техни собственици;

БЦ. като има предвид, че правата на човека са универсални, неотменими, неделими, взаимозависими и взаимосвързани и принадлежат на всички хора и на всички поколения, без дискриминация на каквито и да било основания; като има предвид, че възрастните хора, включително лицата с увреждания, са ценни за обществото и във връзка с това следва да участват пълноценно в него, и да водят достоен и колкото е възможно по-независим живот; като има предвид, че солидарността между поколенията следва да направлява възстановяването на ЕС в посока към постигане на едно по-справедливо, по-приобщаващо и по-устойчиво общество, в което никой не е изоставен;

БЧ. като има предвид, че всички държави членки и ЕС са страни по Конвенцията на ООН за правата на хората с увреждания и поради това са правно задължени да гарантират лична независимост, недискриминация, пълноценно и ефективно участие в обществото и равни възможности и достъпност; като има предвид, че в Европейския съюз има над 80 милиона лица с увреждания, от които мнозинството са жени и момичета, и като има предвид, че повечето увреждания настъпват с възрастта; като има предвид, че възрастните хора с увреждания са изложени на още по-голям риск от бедност и дискриминация (51); като има предвид, че политиките във връзка с възрастта трябва да гарантират защитата и социалното приобщаване на лицата с увреждания, както и достъпа им до пазара на труда и до услуги; като има предвид, че мобилността е от ключово значение за насърчаване на независимия живот и автономността; като има предвид, че осигуряването на напълно достъпна транспортна верига от врата до врата е от решаващо значение;

БШ. като има предвид, че невродегенеративните заболявания, като например Алцхаймер и други форми на деменция, не се диагностицират в достатъчна степен в повечето европейски държави; като има предвид, че са налице ясни данни, според които сегашният брой от 9 милиона потвърдени случаи на хора с деменция ще се удвои до 2050 г. (52); като има предвид, че деменцията е водещата причина за зависимост и увреждане сред възрастните хора в Европейския съюз и понастоящем засяга около 10 милиона души и като има предвид, че се очаква този брой да се удвои до 2030 г.;

БЩ. като има предвид, че ОСП остава основният инструмент за подкрепа на селската икономика и създаването на работни места в селските райони;

ВА. като има предвид, че продоволствената ни сигурност зависи от успешната приемственост между поколенията в селското стопанство;

Борба с дискриминацията срещу възрастните хора

1. подчертава, че цененето на възрастните хора и справянето с дискриминацията срещу тях е възможно единствено посредством политики за социално, културно и икономическо приобщаване, насочени към осигуряване на справедливи пенсии, позволяващи добро качество на живот; поради това подчертава значението на публичните социалноосигурителни системи, които са разпределителни и се основават на контрибутивна солидарност между поколенията, осигуряващи на всички, независимо от личните им вноски (което е особено важно, например за жените, прекарали професионалния си живот в полагане на грижи), прилично качество на живот, незасегнат от бедност и социално изключване;

2. призовава Комисията и държавите членки да увеличат усилията си за борба с всички форми на дискриминация срещу възрастните хора, по-специално срещу жените, особено в областта на заетостта, достъпа до финансови продукти и услуги, здравеопазването, жилищното настаняване, насърчаването на автономността, образованието, обучението и развлекателните дейности; освен това призовава Комисията и държавите членки да насърчават положително възприемане на възрастните хора в обществото и социалното им приобщаване чрез стимулиране на благоприятна за възрастните хора среда в ЕС чрез подходящи мерки, както и да подкрепят обмена на добри практики на всички равнища на управление и да засилят подкрепата си за „сребърната икономика“ в ЕС; приканва Комисията да се възползва от доклада за изпълнението на Директива 2000/78/ЕО на Съвета 20 години след влизането ѝ в сила с оглед укрепване на рамката относно възрастовата дискриминация в областта на заетостта и професиите;

3. подчертава значението на равенството между половете, интегрирането на принципа на равенство между половете и защитата на правата на малцинствата с оглед на справянето с демографските предизвикателства;

4. изразява съжаление поради съществуващата разлика в пенсиите на жените и мъжете и призовава държавите членки да предложат конкретни мерки за справяне с това положение, включително чрез борба с разликата в заплащането на жените и мъжете и увеличаване на равнището на заетост на жените чрез мерки за равновесие между професионалния и личния живот, борба с несигурната и неформалната заетост, както и чрез гарантиране на минимални доходи за всички;

5. подчертава, че удължаването на законоустановената пенсионна възраст не е подходящ инструмент за преодоляване и разрешаване на настоящата икономическа и социална криза, тъй като това би могло да доведе да допълнително влошаване на основните права на възрастните работници;

6. подчертава, че за да се предоставят повече възможности за жените в селските райони, е от съществено значение действащата подпрограма, посветена на тази цел да се запази в следващата многогодишна финансова рамка; призовава по-специално да се предоставя подпомагане на жените — земеделски стопани чрез мерки за насърчаване на достъпа до земя, подкрепа за установяване и социално осигуряване;

7. призовава Комисията и Съвета да учредят „Година на солидарността между поколенията и активен живот на възрастните хора“, като допълнят и доразвият целите и духа на Европейския ден на солидарност между поколенията и Европейската година на активния живот на възрастните хора и солидарността между поколенията от 2012 г. с цел повишаване на осведомеността относно проблемите, пред които са изправени възрастните хора, и популяризиране на стратегии за тяхното облекчаване, както и за премахване на стереотипите и предразсъдъците, укрепване на връзките и солидарността между поколенията, противодействие на социалното изключване и разрешаване на въпросите, свързани със сексуалното здраве; подчертава значението на тази инициатива не само в контекста на демографските промени, но и в контекста на пандемията от COVID-19, която засегна особено тежко уязвимите групи, включително възрастните хора и лицата, които полагат грижи за тях; също така приканва държавите членки да се консултират с академични експерти и организации на гражданското общество, когато търсят решения за демографските предизвикателства; призовава Комисията и Съвета бързо да приложат заключенията на Съвета относно правата на човека, участието и благосъстоянието на възрастните хора в ерата на цифровизацията, включително създаването на „платформа за участие и доброволческа дейност след професионалния живот“ и насърчаването на обмена и връзките между поколенията;

8. припомня, че разликата в пенсиите на жените и мъжете в резултат на разликата в заплащането на жените и мъжете е 37 % и произтича от натрупаните неравенства през целия професионален живот на жените и периодите, през които те са отсъствали от пазара на труда, които им се налагат в резултат на множество форми на неравенство и дискриминация; подчертава необходимостта от спешно преодоляване на тази разлика в светлината на демографските промени, като се има предвид, че нейното въздействие ще се усеща най-силно от възрастните жени още дълго време;

9. приветства Зелената книга на Комисията от 27 януари 2021 г., относно застаряването на населението — насърчаване на солидарността и отговорността между поколенията (COM(2021)0050); призовава Комисията да изготви план за действие на ЕС за демографските промени и солидарността между поколенията, като отчита многообразието и сложността на положението на конкретните възрастови групи, както и различията в държавите членки; подчертава, че този план следва да бъде социално приобщаващ и насочен към създаване на условия за достоен, активен живот на възрастните хора и остаряване в добро здраве и следва да бъде разработен в съответствие с Десетилетието на остаряването в добро здраве на СЗО с участието на представители на всички поколения; призовава Комисията и държавите членки да обърнат специално внимание на положението на възрастните хора при изпълнението на целите за устойчиво развитие; отново отправя своя призив към държавите членки да приемат без забавяне предложението за Директивата на Съвета за прилагане на принципа на равно третиране на лицата без оглед на религиозна принадлежност или убеждения, увреждане, възраст или сексуална ориентация, което е от съществено значение за борбата с дискриминацията на всички основания и във всички сфери на социалния живот и за противодействие на множествената дискриминация;

10. припомня, че демографските промени са явление, което засяга не само възрастните хора в селските райони, а в действителност всички поколения, независимо от мястото им на пребиваване; поради това подчертава значението на основания на жизнения цикъл подход в свързаните политики, които обхващат всички региони, включително градските райони;

11. счита, че в дългосрочната визия за селските райони следва да се постави особен акцент върху програмите за активното включване на възрастните хора в живота в общността в селските райони;

12. подчертава необходимостта по-добре да се разследва и да се предотвратява насилието срещу възрастни хора;

13. призовава Комисията и държавите членки да ратифицират и прилагат Конвенцията на Съвета на Европа за превенция и борба с насилието срещу жени и домашното насилие;

Здравни и дългосрочни грижи за възрастни хора

14. подчертава, че възрастните жени са по-засегнати от високите разходи за дългосрочни грижи, тъй като продължителността на живата на жените е по-висока, а резултатите по отношение на здравеопазването в края на живота им са по-незадоволителни, което увеличава нуждата от дългосрочни грижи и помощ; припомня също така, че жените съставляват по-голямата част от полагащите неформални грижи лица, което оставя по-специално за възрастните жени в трудоспособна възраст по-малко възможности за достъп до пазара на труда и за натрупване на собствени пенсионни права;

15. призовава Комисията и държавите членки да осигурят достоен живот за зависимите лица; подчертава необходимостта от насърчаване на стратегии за персонализирана качествена подкрепа за зависимите лица; подчертава, че следва да се вземат предвид специфичните нужди на лицата с различни заболявания, включително невродегенеративни заболявания като болестта на Алцхаймер и деменцията, от диагностицирането до лечението и дългосрочните грижи;

16. изтъква значението на гъвкавите форми на труд за предоставянето на възможност на жените и мъжете да съвместяват професионалния и семейния живот, както и необходимостта от кампании за повишаване на осведомеността относно равното разпределение на домакинската работа и работата по полагане на грижи и отглеждането на децата, по-добри инвестиции в инфраструктура за грижи и равен, непрехвърляем и платен отпуск по майчинство и отпуск по бащинство, за да се осъществи напредък към по-добро споделяне на платения и неплатения труд между половете;

17. подчертава необходимостта от борба със сегментирането по полове на пазара на труда, особено в ориентираните към бъдещето, високо платени кариери, като например в секторите на науката, инженерството, технологиите и математиката (НТИМ), ИКТ и цифровите технологии; подчертава значението на образованието в тези области през целия живот, включително за възрастните жени, за да се увеличи непрекъснатото им участие на пазара на труда;

18. призовава държавите членки да гарантират равен достъп до здравни услуги и услуги за полагане на грижи, включително у дома, както и до дългосрочни грижи с настаняване или грижи в общността и палиативни грижи, без дискриминация на каквото и да било основание;

19. призовава Комисията и държавите членки да защитават и утвърждават сексуалните и репродуктивните права и да осигуряват всеобщ достъп до услуги и стоки в областта на сексуалното и репродуктивното здраве;

20. призовава Комисията да възприеме основан на доказателства и правата на човека подход, за да се справи с демографските предизвикателства в ЕС, като гарантира, че всички жители на ЕС могат да се ползват изцяло от сексуалното и репродуктивното си здраве и права; осъжда всеки опит за използване на демографските промени с цел подкопаване на равенството между половете и сексуалното и репродуктивното здраве и права, и призовава Комисията и Съвета да отстояват ценностите на Съюза в това отношение;

21. подчертава първостепенното значение на пълната защита на правото на възрастните хора на грижи и подкрепа, на осигуряването на достъпа им до финансово достъпни, качествени и цялостни грижи и услуги за подкрепа, приспособени към индивидуалните потребности, както и на насърчаването на благосъстоянието, автономността, независимостта и включването в общността без всякаква форма на дискриминация; подчертава ключовата роля на подобаващо финансираните схеми за социална закрила за превръщането на грижите във финансово достъпни и действително налични;

22. призовава Комисията да предложи пакт за полагането на грижи в Европа и програма за полагащите грижи лица в ЕС, насочени към осъществяване на преход към икономика на грижите, което налага съответни инвестиции и законодателство на равнището на ЕС, като се възприеме цялостен подход към всички нужди от грижи и услуги за полагане на грижи и се определят насоки за качество за грижите през целия живот, включително за деца, възрастни хора и лица с дългосрочни нужди, с цел да се идентифицират и признаят различните видове неофициални грижи и да се гарантира, наред с другото, финансова подкрепа за лицата, полагащи грижи, подходящи периоди на отпуск и финансово достъпни услуги;

23. призовава да се приемат необходимите мерки за насърчаване на по-високи равнища на заетост сред жените, като например финансово приемливи грижи и грижи за децата, подходящи периоди на родителски отпуск и гъвкавост на работното време и място също и за мъжете; отбелязва, че според прогнози на ОИСР пълното сближаване на равнището на участие би довело до увеличаване на БВП на глава от населението с 12,4 % до 2030 г.;

24. призовава Комисията и държавите членки да прилагат подход на „Здраве във всички политики“, като извършват оценка на въздействието върху здравето на политическите решения във всички съответни области;

25. припомня, че по-високата раждаемост изисква повече възможности за работа, стабилна заетост и жилища, достойни условия на труд и настаняване, гъвкави схеми на работа, щедро подпомагане на семействата и платен родителски отпуск и за двамата родители, качествени грижи за децата още от ранна възраст и равно разпределение на неплатения труд по полагане на грижи и на домашните отговорности между мъжете и жените; подчертава, че с оглед на демографските промени и прогнозираното увеличаване на продължителността на живота е от основно значение да се осигури пълноценно участие на жените на пазара на труда без прекъсвания на кариерата или преминаване към работа на непълен работен ден и временна заетост, тъй като това ще намали риска от бедност сред жените в напреднала възраст; поради това настоятелно призовава държавите членки да приложат бързо и изцяло Директивата относно равновесието между професионалния и личния живот и ги приканва да надхвърлят рамките на минималните стандарти, определени в нея;

26. призовава Комисията и държавите членки да проучат допълнително удобни за използване, безопасни и достъпни цифрови технологии за подпомагане, като например дистанционни грижи и телемедицина, по-специално в засегнати от демографски спад и отдалечени региони; подчертава, че използването на тези технологии следва да бъде напълно съобразено с действащата рамка за защита на данните, като винаги следва надлежно да се вземат предвид етичните въпроси, свързани с използването на технологиите в здравеопазването; призовава държавите членки да създадат центрове за дневни грижи за възрастни хора в близост до училища и детски градини, което би могло да насърчи връзки между поколенията;

27. счита, че всеки човек следва да има правото на избор на качествени услуги за полагане на грижи, които да са подходящи за него и неговото семейство; счита, че в подхода към развитието на услугите за полагане на грижи следва да се вземат предвид всички категории потребители и техните различия, както и широкият спектър от предпочитания спрямо видовете услуги за грижи, от които се нуждаят; отбелязва, че услугите за полагане на грижи следва да се развиват по такъв начин, че да се осигури по-добра приемственост на грижите, здравна профилактика, рехабилитация и независим живот;

28. призовава за регулаторна рамка, която да гарантира качествени услуги за полагане на грижи, дистанционни грижи и телемедицина, като предоставя на професионалистите в областта на грижите правни гаранции и определя необходимите изисквания за обучение с цел осигуряване на грижи и първични грижи за всички граждани на ЕС, независимо от тяхната възраст, във всички географски области;

29. насърчава държавите членки да подкрепят гъвкави, подходящи и индивидуализирани модели за предоставяне на грижи, и подчертава, че активният живот, остаряването в добро здраве, благосъстоянието и пригодността за заетост на по-възрастните хора в трудоспособна възраст са от съществено значение за осигуряване на устойчивост на системите за социална сигурност и за полагане на грижи; призовава държавите членки да подкрепят развитието на съобразени с нуждите на възрастните хора среда и решения за грижи в дома, семейството и общността, включително за лицата с деменция, да разработят публична мрежа от услуги за подкрепа и медицинско оборудване, да насърчават мобилността, независимия живот, социалното приобщаване и автономността, както и да улесняват инициативите на гражданското общество и инициативите на социалната икономика по тези въпроси;

30. призовава държавите членки да признаят по-добре стойността на неформалните грижи, да подобрят социалната закрила и различните форми на подкрепа за лицата, полагащи неформални грижи, да предоставят професионална подкрепа, обучение и партньорски консултации за лицата, полагащи неформални грижи, и да въведат — в тясно сътрудничество със социалните партньори — различни форми на периодично облекчаване за членовете на семейството, които се грижат за възрастни хора, особено тези, които се нуждаят от услуги за отдих и дневни грижи, както и подпомагащи услуги, включително гъвкави схеми на работа; насърчава държавите членки да предложат целеви стратегии за подпомагане на лицата, полагащи неформални грижи, и да признаят техния принос за полагането на грижи за възрастни хора, както и да представят предложения за подходящи услуги за облекчаването им; подчертава, че предоставянето на неформални грижи следва да бъде избор и следва да се популяризират официални услуги за полагане на грижи;

31. насърчава държавите членки да развиват доброволческа дейност и помощ за възрастните хора, тъй като това играе особена роля в кризисни ситуации, както показа пандемията от COVID-19;

32. призовава държавите членки да се борят с бедността сред жените, особено в по-късния етап от живота, която има отрицателно въздействие както върху социалната сигурност на жените, така и върху равнищата на БВП на ЕС, и да гарантират подходяща социална закрила за всички работещи;

33. призовава държавите членки да осигурят достъп до услуги за рехабилитация и реинтеграция с оглед подпомагане на по-възрастните работници да се завърнат на пазара на труда след свързани със здравето прекъсвания на професионалната кариера, ако желаят това, тъй като активният живот на възрастните хора е от ключово значение за здравето;

34. подчертава, че феминизирането на бедността е резултат от няколко фактора, включително неравенството между половете в професионалното развитие, факта, че жените често биват наемани на нестандартни договори, липсата на социалноосигурителен статут за партньорите, подпомагащи самостоятелно заетите лица, и бедността в домакинствата на самотните майки;

35. подчертава, че избухването на пандемията от COVID-19 послужи като доказателство за това колко е важно държавите членки да имат стабилни, приобщаващи и устойчиви на кризи здравни системи; призовава държавите членки да гарантират наличието на достатъчен брой специалисти в областта на здравните услуги и услугите за полагане на грижи и да гарантират достъп до гериатрична медицина в целия ЕС; призовава държавите членки да осигурят подходящи условия на труд и заетост в медицинските професии и професиите в областта на полагане на грижи и да инвестират в образование и обучение като средство за гарантиране на качеството на предоставяните грижи; призовава за създаване на стимули за упражняване на професията на лице, полагащо грижи за възрастни хора;

Социална защита и социално приобщаване

36. призовава държавите членки да гарантират достоен жизнен стандарт на възрастните хора и във връзка с това ги приканва да споделят своите добри практики, по-специално що се отнася до определянето на минимални пенсии за старост;

37. призовава Комисията и държавите членки да разработят препоръки за намаляване на риска от бедност и социално изключване в напреднала възраст, като се съсредоточат особено върху разликата в пенсиите на жените и мъжете, възрастните хора с увреждания, възрастните мигранти, възрастните роми, възрастните хора, които принадлежат към етнически, расови, езикови или сексуални малцинства и други групи, които са непропорционално засегнати от бедност и социално изключване; насърчава Комитета за социална закрила да посвети повече анализи на групите, които са изправени пред високи равнища на бедност и социално изключване

Активен живот на възрастните хора

38. подчертава, че създаването и прилагането на подходящи за възрастта възможности за обучение през целия живот е жизненоважен и крайно необходим елемент за подобряване на социалната и икономическата устойчивост и личното благосъстояние; призовава държавите членки да инвестират в умения и образование и да разработят проекти за формално, неформално и самостоятелно образование, обучение и учене през целия живот, както и възможности за по-добра интеграция на възрастните хора, включително онлайн образование, независимо дали те все още са част от пазара на труда или са вече пенсионирани;

39. подчертава в този контекст необходимостта от укрепване на цифровите умения на възрастните хора, което може да им помогне не само да се възползват от онлайн образованието, но и да подобри достъпа им до здравеопазване и други цифрови услуги; призовава за достъпни, включително и от финансова гледна точка, програми в областта на цифровите умения, приспособени за нуждите на възрастните хора; призовава Комисията да предприеме конкретни действия, насочени към възрастните хора; освен това призовава Комисията и държавите членки да подкрепят инициативи за повишаване на квалификацията и преквалификация, по-специално за уязвимите групи, за да се помогне на хората да намерят качествена работа и да се отговори на нуждите на пазара на труда, да се противодейства на цифровото разделение и да се гарантира, че тези лица се адаптират ефективно и се възползват от иновативните методи на управление и работа и цифровите решения, като например дистанционната работа;

40. призовава държавите членки да използват средствата от ЕСФ+ и ЕФРР за подпомагане на създаването на качествени работни места, насърчаване на по-добро равновесие между професионалния и личния живот и предоставяне на възможности за работа в изложените на риск от обезлюдяване региони, като се обърне специално внимание на подобряването на участието на жените на пазара на труда; подчертава значението на консултантските услуги, ученето през целия живот и програмите за преквалификация и повишаване на квалификацията на работници във всички възрасти;

41. призовава държавите членки и Европейската мрежа на публичните служби по заетостта да развият обмен на практики за интегриране на възрастните хора, търсещи работа на пазара на труда;

42. приветства ангажимента на Комисията за достойни работни заплати за всички работници или чрез законоустановени минимални работни заплати, или чрез колективно договаряне;

43. подчертава, че справянето с демографските промени следва да възприема основан на правата подход, като се насърчават и създават равни възможности, диалог и солидарност вместо конкуренция между хора от различни поколения;

44. призовава Комисията и държавите членки да гарантират правилното прилагане на Директивата относно равновесието между професионалния и личния живот и да подкрепят регионални и местни инициативи и проекти, насочени към постигане на по-добро равновесие между професионалния и личния живот за мъжете и жените;

45. приветства предложението на Комисията да се стартира програма за „цифрови доброволци“ ( 53 ) , за да се даде възможност на младите квалифицирани хора и възрастните граждани с богат опит да споделят с традиционните предприятия своите цифрови умения; насърчава държавите членки да развиват доброволчеството и наставничеството с цел предаване на знания между поколенията, за да се противодейства на социалното изключване и да се даде възможност за споделяне на умения и опит, да се насърчи повишаването на квалификацията на младите и възрастните работници и да се запазят традиционните занаяти, представляващи част от наследството на Европа;

46. призовава Комисията и държавите членки да преодолеят цифровото разделение и да продължат да проучват възможности за социално приобщаване и интеграция на пазара на труда на възрастните хора в трудоспособна възраст, особено на тези, които не могат да излизат от дома си, чрез използване на интернет, други информационни технологии и изкуствен интелект за културни, развлекателни, образователни, трудови, комуникационни и медицински цели, включително дистанционни грижи и телемедицина по безопасен начин, и гарантирайки най-високо равнище на защита на личните данни, като същевременно се признава значението на прекия личен контакт и на достойния и ориентирания към човека подход; призовава по-специално за стратегии за подобряване на цифровите умения, свързаността и достъпа до устройства в структурите за полагане на дългосрочни грижи;

47. отбелязва, че подобряването на свързаността и достъпността на услугите в селските и отдалечените райони е от ключово значение, за да се преодолее обезлюдяването на тези райони и социалното и цифрово изключване на възрастното население, което живее там; следователно призовава държавите членки да признаят значението на селските и отдалечените райони в тяхното многообразие и да развиват техния потенциал, като стимулират инвестициите в местната икономика, насърчават предприемачеството и подобряват тяхната инфраструктура;

48. призовава Комисията да подкрепя държавите членки в борбата с бедността, която засяга особено силно самотните майки и която беше допълнително изострена от кризата, водейки до по-голямо социално изключване;

49. подчертава основното въздействие на постоянно развиващите се цифрови технологии върху ежедневието на хората и следователно подчертава необходимостта от високоскоростен интернет и актуално и жизненоважно технологично оборудване в училища, болници и всякакви други свързани съоръжения за обществени услуги, включително ефективно електронно управление; счита, че възможностите, създадени от ученето през целия живот, в комбинация с цифровизацията, са от съществено значение, за да се осигурят различни възможности на застаряващото население в селските и отдалечените райони, включително допълнителни доходи; следователно призовава Комисията и държавите членки да подпомагат програмите за образование и обучение, които помагат на застаряващото население да развие умения и да придобие знания в области, като например електронна търговия, онлайн маркетинг и информационни и комуникационни технологии; призовава държавите членки да гарантират, че всички домакинства имат достъп до високоскоростен интернет и цифрово оборудване, и да ускорят придобиването на цифрови умения, особено за уязвимите групи;

50. счита, че в зеления и цифровия преход на ЕС следва да се използва пълният потенциал на застаряващите общности в селските райони; припомня в тази връзка, че е важно да се гарантира достъп до широколентов интернет и основни услуги в селските райони, възприемане на електронни умения и нови подходи към устойчиво развитие, като например концепцията за „интелигентни села“ и устойчивата трансформация на продоволствената система;

51. подчертава факта, че поради развитието, цифровизацията и специализацията на селското стопанство както хората в сектора, така и тези, които навлизат в него за пръв път, имат нужда от подходящо ниво на цифрово, техническо и икономическо обучение, и призовава за популяризиране на схеми за обмен, дискусии, онлайн курсове и електронно обучение;

52. призовава държавите членки да вземат под внимание специфичното положение на възрастните работници на пазара на труда чрез мерки като индивидуално обучение и оптимизирано работно време;

53. призовава Комисията да подкрепя държавите членки в нарастващото използване на структурните фондове за инвестиции в обществени грижи за деца и грижи за възрастни и зависими лица;

54. призовава държавите членки да подкрепят функционирането и развитието на организации и други форми на социално участие на възрастните хора;

55. призовава Комисията и Комитета за социална закрила да разгледат по-задълбочено нестандартните траектории на пазара на труда в следващия доклад за адекватността на пенсиите, като анализират изцяло разликата между половете по отношение на пенсиите във всичките ѝ измерения и в трите стълба на пенсионните системи; освен това призовава Комисията да направи оценка на адекватността на минималните пенсии, които са от особено значение за избягване на бедността в напреднала възраст;

56. подчертава, че нововъзникващата „сребърна икономика“ би могла да се превърне в един от основните икономически двигатели, особено в селските райони, и би могла да осигури възможности за секторите на здравеопазването и дългосрочните грижи да предлагат висококачествени грижи по по-ефективен начин; призовава Комисията и държавите членки да вземат предвид потенциала на „сребърната икономика“ в стратегиите на ЕС и националните стратегии и да я популяризират по-активно, включително в туризма и културния обмен, насочен към възрастните хора;

57. припомня, че най-отдалечените региони са особено податливи на обезлюдяване и за тях е необходим специален набор от мерки за смекчаване на отрицателните демографски промени, пред които често са изправени; призовава държавите членки да използват по проактивен начин наличните структурни и инвестиционни фондове, за да преодолеят предизвикателствата пред тези региони;

58. призовава Комисията и държавите членки при вземането на решения, които засягат възрастните хора, да включват организации, които представляват и защитават интересите им;

59. подчертава, че дистанционната работа може да предложи многобройни възможности за отдалечените райони, тъй като е един от най-добрите начини за използване на цифровите технологии, за да се запази населението на селските и отдалечените райони и същевременно да се осигурят ползи за местните общности и техните икономики; призовава Комисията да представи Програма на ЕС за дистанционната работа с цел да се разработи законодателна рамка, която определя ясни минимални стандарти и условия за дистанционна работа в целия ЕС;

60. призовава Комисията и държавите членки да интегрират правата на възрастните хора с увреждания във всички политики и програми, свързани с уврежданията и застаряването, като гарантират пълно съответствие с Конвенцията на ООН за правата на хората с увреждания;

Специални политики и научни изследвания

61. призовава държавите членки да използват средства от ЕС и частни инвестиции, в съчетание с национални и местни инвестиции, за да осигурят финансово приемливи, подходящи, безопасни и достъпни жилища и да приспособят сградите към нуждите на възрастните хора, уязвимите лица и хората в неравностойно положение; подчертава, че сградите следва да имат характеристики за достъпност; подчертава, че безопасно жилище е такова, в което е намалена възможността за възникване на опасност и е улеснена реакцията при възникването на такава; припомня, че достъпните жилища следва да бъдат съчетани с подходяща инфраструктура;

62. подчертава незаменимата роля на регионалните и местните органи при решаването на все по-задълбочаващите се демографски проблеми в селските и отдалечените райони по смислен и устойчив начин;

63. призовава Комисията и държавите членки да насърчават най-добрите практики за ефективна политика в сферата на застаряването;

64. призовава държавите членки да поощряват инициативи за укрепване на връзките между поколенията и оказване на подкрепа на възрастни хора, които поради здравни или финансови причини трябва да напуснат домовете си, да намерят финансово достъпно жилище, което отговаря на нуждите им;

65. призовава държавите членки да вземат предвид свързаното с пола измерение при реформирането на пенсионните системи и адаптирането на пенсионната възраст, като се отчитат различията между жените и мъжете по отношение на моделите на трудова дейност и по-високия риск за възрастните жени от дискриминация на пазара на труда;

66. призовава държавите членки да предотвратяват насилието срещу възрастните жени и да прилагат средства за правна защита срещу него като част от своите национални ответни действия във връзка с COVID-19, включително горещи телефонни линии и услуги за подкрепа, като обръщат специално внимание на заведенията за грижи с настаняване;

67. отправя искане към Комисията и държавите членки да създадат ефективни програми за борба с насилието срещу жени, които да включват възрастовото измерение, с цел предотвратяване на физическите, сексуалните, психологическите и икономическите злоупотреби, които могат да бъдат причинени на възрастните хора, повечето от които са жени; предлага да се направят статистически проучвания във връзка с нарастването на насилието спрямо възрастни хора, с цел да се хвърли светлина върху този сериозен проблем — който възрастните хора обикновено не са в състояние да изобличат, тъй като може да приемат положението си на малтретирани като присъщо на напредналата възраст и на състоянието си на зависимост — и с оглед да се води по-резултатна и по-ангажирана борба от страна на цялото общество с малтретирането на възрастните хора;

68. подчертава, че защитените жилища и подпомаганото жилищно настаняване могат да доведат до деинституционализация на полагането на грижи; призовава държавите членки да проучат възможностите за поощряване на защитените жилища, подпомаганото и междупоколенческото жилищно настаняване, както и приспособяването на жилищата въз основа на критерии за качество;

69. насърчава държавите членки да провеждат предназначени за възрастните хора информационни и образователни кампании и действия относно пътната безопасност, които да показват въздействието на физиологичните промени и влошаването на психомоторните умения върху способността за придвижване по пътя, подобрявайки по този начин безопасността за всички участници в движението по пътищата;

70. насърчава държавите членки да увеличат разходите по линия на ЕСФ+, ЕФРР и Фонда за справедлив преход за обучението и преквалификацията на възрастните работници, осигуряването на равен достъп до обществени услуги, като се поставя особен акцент върху насърчаването на дружествата да наемат на работа възрастни хора и приспособяването на обществената инфраструктура, в т.ч. транспорта, и обществените пространства към нуждите на възрастните хора; приканва държавите членки да насърчат инвестициите в обществени услуги в селските райони с помощта на структурните фондове, което би привлякло младото поколение и би повишило благосъстоянието на възрастните хора, живеещи в тези райони; призовава за по-широко използване на средствата от Европейския земеделски фонд за развитие на селските райони, за да се противодейства на изолацията и социалното изключване на възрастните хора в селските и необлагодетелстваните райони, като се поставя специален акцент върху изложените на риск от обезлюдяване райони; приканва държавите членки да се възползват от възможностите, предлагани от Next Generation EU в това отношение;

71. подчертава значението на подходящите, надеждни и съпоставими данни като основа на политиките и мерките за преодоляване на демографските предизвикателства; призовава Комисията да преразгледа статистическата рамка на ЕС, като увеличи горната възрастова граница за събирането на данни, гарантира включването на лица, живеещи в институции, и предостави групирани по пол и възраст данни, при пълно зачитане на стандартите за неприкосновеност на личния живот и основните права; призовава Комисията и държавите членки да събират повече данни и да увеличат подкрепата си за развитието на научни изследвания в областта на остаряването в добро здраве и свързаните със старостта заболявания, както и условията на живот на възрастните хора;

72. приветства плана за действие на Европейския стълб на социалните права и призовава за бързото и ефективно прилагане на принципите, очертани в стълба; призовава Комисията, с оглед на подобряването и засилването на представителството на възрастните хора в законодателния процес на ЕС и като отражение на съществуващия младежки парламент на ЕС, да обмисли възможността за финансиране по линия на програма „Права, равенство и гражданство“ на ЕС за такава инициатива;

73. призовава Комисията и държавите членки да съсредоточат действията си върху увеличаването на броя на годините живот в добро здраве на възрастните хора; в тази връзка подчертава значението на програмите за популяризиране на здравословния начин на живот и здравно възпитание през целия живот, профилактиката на заболяванията и редовните прегледи, както и на предприемането на нови инициативи, като например по-добри политики за профилактика на заболяванията и по-ефективни здравни програми с цел стимулиране на процеса на остаряване в добро здраве; призовава Комисията и държавите членки да участват активно в Десетилетието на остаряването в добро здраве на СЗО, като изготвят планове за остаряване в добро здраве в ЕС, които обхващат достъпа до здравни услуги и грижи, както и стратегии за популяризиране на здравословния начин на живот и профилактиката; призовава Комисията да създаде амбициозна програма за научни изследвания в областта на физическото и психичното здраве като част от програмата „Хоризонт Европа“; насърчава държавите членки да обмислят използването за тази цел на средствата, предоставени от многогодишната финансова рамка и Next Generation EU;

74. призовава държавите членки да насърчават обмена между поколенията, наред с други усилия, чрез насърчаване на извършваната от младите хора доброволческа работа за възрастните хора, както и да насърчават и финансират центрове за връзки между поколенията, тъй като те могат да бъдат от решаващо значение за борбата с възрастовата дискриминация и за гарантирането на социалното приобщаване на възрастните хора; насърчава държавите членки да създадат в близост до училища и детски градини центрове за общностни грижи и възможности за доброволчество и учене през целия живот, насочени към възрастните хора, и да стимулират връзките между поколенията чрез поощряване на обмена между тези услуги; настоятелно призовава държавите членки и Комисията да насърчават програми, проекти и действия, които засилват социалното, културното и политическото участие на възрастните хора;

75. призовава Комисията и държавите членки да насърчават и подкрепят приобщаващ пазар на труда и общества, които позволяват равно участие и използват уменията и талантите на всички; призовава държавите членки да разработят стратегии за пригодност за заетост и управление на професионалното развитие, за да се подготвят за застаряваща работна сила и по-нестабилни пазари на труда с оглед на честите и дълбоки трансформации в пазарите на труда; подчертава, че такива стратегии следва да включват насърчаване на образованието, обучението и ученето през целия живот за хора от всички възрасти, здравословни работни места, които осигуряват разумни улеснения за служителите със здравни трудности или с увреждания, по-добро равновесие между професионалния и личния живот и насърчаване на обмена между поколенията на работното място; освен това призовава Платформата на ЕС за хартите на многообразието да постави по-голям акцент върху насърчаването на многообразието на работните места по отношение на възраст, способности и увреждания; призовава Комисията да подчертае психо-социалните и физическите, свързани с възрастта рискове както за жените, така и за мъжете в новата стратегическа рамка за здравословни и безопасни условия на труд; подчертава, че здравословните и безопасни условия на труд са от решаващо значение;

76. призовава Комисията и държавите членки да улеснят достъпа до работа за тези, които желаят, за хората на възраст 60 и повече години, и по-специално жените, тъй като това би увеличило доходите им през целия им живот, и да въведат нискорискови професионални дейности на непълно работно време за възрастните хора, когато те все още са здрави и могат да поемат отговорности; подчертава значението на създаването на възможности за платена заетост за хора, които вече са достигнали законоустановената пенсионна възраст и желаят да останат или да станат активни, не само с оглед на генерирането на допълнителни доходи, но и като средство за справяне със социалното изключване; освен това насърчава стимулите за доброволчество и наставничество, за да се стимулира предаването на знания между поколенията; подчертава, че подобни мерки и дейности не трябва да бъдат за сметка на търсещите работа млади хора или трайно безработните лица;

77. призовава Комисията да приеме стратегия на ЕС за лицата, полагащи грижи; подчертава, че инвестициите в услуги за полагане на грижи са от съществено значение, тъй като не само ще увеличат равнището на заетост на жените, като предоставят възможности за работа в официалната икономика на хората, полагали неформални грижи преди това, и ще насърчат равновесието между професионалния и личния живот на жените, но също така ще подобрят условията на живот на възрастните хора чрез инвестиции в заведения за дългосрочни грижи, мерки за подобряване на психичното здраве и борба с изолацията, както и мерки за предотвратяване и борба с насилието над възрастните жени, също както и инвестиции в здравето и образованието на хората, за да се гарантира, че те остават активни и в добро здраве с напредването на възрастта; призовава държавите членки да приемат набор от показатели за достъпа до и устойчивостта на системите за грижи за възрастните хора, както и обща рамка за качеството на услугите за предоставяне на грижи за възрастните хора; подчертава, че е важно да се гарантира, че грижите за възрастните хора продължават да бъдат национална компетентност;

78. призовава държавите членки да обърнат по-голямо внимание на възрастните хора, които са особено уязвими на вирусни инфекции, включително COVID-19; призовава Комисията и държавите членки да се борят с изолацията, липсата на грижи и социалното изключване, на които бяха подложени възрастните хора по време на пандемията от COVID-19, посредством насърчаване на кампании за повишаване на осведомеността, провеждане на научни изследвания, улесняване на обмена на мнения и комбиниране на структурните и инвестиционните фондове на ЕС; освен това призовава държавите членки да гарантират упражняването на правата на пациентите при трансгранично здравно обслужване, както и наличието и достъпа до безопасни и финансово достъпни лекарства; подчертава, че пандемията от COVID-19 показа необходимостта от повече солидарност от страна на ЕС; призовава Комисията да разработи и приеме Харта на ЕС за правата на възрастните хора въз основа на член 25 от Хартата;

79. признава важната роля, която политиката на сближаване и ОСП биха могли да изпълнят в насърчаването и засилването на пригодността за заетост и приобщаването на жените в селските и отдалечените райони, които са изправени пред демографски проблеми; призовава държавите членки да използват по-пълноценно съответните фондове за тази цел;

80. призовава държавите членки да използват средствата по REACT-EU за справяне с демографските промени ( 54 )

81. подчертава, че новите технологии и иновативните методи биха могли да се окажат полезни за намаляване на разходите за услуги от общ интерес, като същевременно запазят стандарта на живот и качеството на услугите в отдалечените и слабо населени райони; насърчава държавите членки и съответните регионални и местни органи да инвестират в неконвенционални и иновативни мерки, насочени към предоставяне на основни услуги за населението и създаване на подходяща среда за привличане на хората да се завърнат и процесът на обезлюдяване да се обърне;

82. призовава държавите членки да засилят обмена си на най-добри практики във връзка със създаването на подходящи демографски политики и инициативи с цел оползотворяване на възможностите и справяне с предизвикателствата, породени от застаряващото население на ЕС;

83. припомня специфичния характер на семейното земеделско производство, съчетаващо селскостопанската дейност и семейния живот, при което възрастните земеделски стопани остават активни и след пенсионна възраст;

84. признава потенциала на възрастните хора, включително земеделските стопани, да се превърнат в движеща сила на динамична „сребърна“ икономика в селските райони, основана на социални иновации, приобщаващи селски общности и по-здравословна среда на живот; призовава Комисията внимателно да проучи този потенциал при изграждането на дългосрочната си визия за селските райони и активния живот на възрастните хора;

85. призовава публичните институции да стимулират създаването на специална система за закрила, която да отчита спецификите на безработицата на селскостопанските работници, дължаща се на голямата сезонност на кампаниите; посочва, че по този начин може да се създаде допълнителна сигурност на хората, които изберат заетост в селското стопанство;

86. посочва, че застаряващата работна сила и липсата на приемственост между поколенията представляват по-сериозен проблем в селското стопанство, отколкото в други сектори; счита, че създаването на нови призвания, които да позволят приемствеността между поколенията, като се гарантира привлекателността и